Стандартная калода з 54 карт
**Ігральныя карты** — прамавугольныя аркушы кардону або тонкага пластыку, якія выкарыстоўваюцца для картачных гульняў. Поўны набор ігральных карт для гульні называецца *калода карт*. Карты таксама выкарыстоўваюцца для пасьянсаў, фокусаў і варажбы.

На адным баку карты (адкрытым) — *твары* надрукавана яе значэнне, закрыты бок *плечы* аформлены аднолькава для ўсіх картаў калоды.

Для большасці сучасных гульняў выкарыстоўваецца *звычайная (французская) калода* або яе ўрэзаны варыянт. Для шмат якіх гульняў выкарыстоўваюць асаблівыя калоды. Сярод такіх гульняў вылучаюць калекцыйныя картачныя гульні.

Гісторыя
--------

### Першыя калоды

Італьянская талерка сярэдзіны XV стагоддзя, якая паказвае гульню ў карты
Выява еўрапейскай карты 1460 года
Першыя ігральныя карты з’явіліся ва Усходняй Азіі. У Кітаі і Карэі карты згадваліся ўжо ў XII стагоддзі. Існуюць таксама і больш раннія згадкі гульні, у якой выкарыстоўваліся даўгаватыя аркушы — яны адносяцца да перыяду праўлення ў IX стагоддзі дынастыі Тан (618—917 гг.) Да з’яўлення папяровых карт кітайцы і японцы выкарыстоўвалі плоскія даўгаватыя таблічкі з дрэва, бамбука або нават са слановай косці. Распаўсюджваючыся ў розных культурах, калоды прымалі розныя формы і выгляд. У Індыі гулялі круглымі картамі, якія называліся ганджыфа. У сярэднявечнай Японіі ў часы сёгуната была распаўсюджаная картачная гульня Ута-гарута, у якасці калоды ў ёй выкарыстоўваліся ракавіны мідый — на іх былі намаляваны сцэны побыту, часы года і сцэны вершаў.

### Распаўсюджванне ў Еўропе

Няма дакладных звестак, калі карты патрапілі ў Еўропу. Мяркуецца, што шлях распаўсюджвання ігральных карт быў наступным: Кітай — Індыя — Персія — Егіпет — Еўропа. Доўгі час «імпарт» праз арабскія краіны, як і ўдзел мусульман у развіцці картачных гульняў, адмаўлялі. Аднак пазней было ўстаноўлена, што паслядоўнікі ісламу не толькі гулялі ў картачныя гульні, але і стварылі ўласную калоду. Арабы (а дакладней, арабскія купцы і маракі), як правіла, з’яўляліся звычайнымі пасярэднікамі запазычанняў з Кітая. Карты мамлюкаў шмат у чым нагадвалі таро: 56 малодшых арканаў і 22 старэйшыя козыры дзяліліся на чатыры масці — мячы, кіі, кубкі і пентаклі (таксама вядомыя як дыскі і манеты). Забарону Карана на стварэнне вобраза людзей мамлюкі выконвалі і таму наносілі на карты толькі строгія геаметрычныя арнаменты — арабескі.

Першыя згадкі ігральных карт на тэрыторыі Еўропы адносяцца да XIV стагоддзя. Існуе запіс у хроніцы горада Берн ад 1367 года, які паведамляе пра забарону карт.
У 1370 годзе з’явілася слова *naipes* (ігральныя карты) у іспанскай кніжцы з вершамі. З 1377 года пачашчаюцца згадкі пра карты (часцей за ўсё ў сувязі з забаронамі). Самы аб’ёмны аповед з’явіўся ў тым жа годзе з-пад пяра манаха ў горадзе Фрайбург. У сярэдзіне XVI стагоддзя англійскія арыстакраты не бянтэжацца прысутнасці на парадным партрэце ігральных карт, пра гэта сведчыць карціна Майстра графіні Уорык (?) «Партрэт Эдварда Віндзара, 3-га барона Віндзара, яго жонкі, Кэтрын дэ Вер, і іх сям’і», якая адносіцца да 1568 года.
Лічыцца, што кожная фігура ў картах уяўляе пэўнага гістарычнага персанажа:

* Цар Давід — кароль пік.
* Афіна, багіня мудрасці — дама пік.
* Аляксандр Македонскай — кароль трэфаў.
* Аргіна, (магчыма анаграма лацінскага Regina — каралева) — дама трэфаў.
* Юлій Цэзар — кароль звонак.
* біблейская Рахіль — дама звонак.
* Карл Вялікі — кароль чырваў.
* Алена Траянская — дама чырваў.

З’яўленне карт у Расіі адносіцца да царавання Фёдара Іванавіча. Згодна з улажэннем цара Аляксея Міхайлавіча ад 1649 года, картачныя гульні лічыліся вялікім злачынствам, за якое належала клеймаваць распаленым жалезам і вырываць ноздры. Пры цары Пятры стаўленне да карт паляпшаецца, адкрываецца іх вытворчасць на дзвюх невялікіх мануфактурах у Маскве, хоць сам Пётр гуляў у іх вельмі рэдка. Гандаль ігральнымі картамі зрабіўся крыніцай немалых даходаў. Пры Аляксандры I увялі манаполія на вытворчасць ігральных карт (захавалася да 1917 года), прычым прыбытак накіроўваўся на ўтрыманне ведамства імператрыцы, якое апекавала дзяцей-сірот. Папера для вытворчасці карт была нізкай якасці і таму папярэдне націраліся талькам на адмысловых талечных машынах. Такія карты былі гладкімі, добра слізгалі пры тасаванні і называліся «атласнымі». Каштавалі яны нятанна: тузін калод атласных карт у 1855 годзе каштаваў 5 рублёў 40 капеек. Сучасныя вытворцы ігральных карт выкарыстоўваюць спецыяльнае пакрыццё для павелічэння даўгавечнасці карт і паляпшэння іх слізгацення.

Калоды
------

Картачныя калоды бываюць поўныя і скарочаныя. Паводле матэрыялу карты падзяляюць на пластыкавыя і атласныя (папяровыя высокай якасці).

### Поўная калода

Поўная калода складаецца з 54 карт: тузаў, двоек, троек, чацвёрак, пяцёрак, шасцёрак, сямёрак, васьмёрак, дзявятак, дзясятак, валетаў, дам, каралёў і двух джокераў.

Поўная калода падыходзіць для ўсіх картачных гульняў.

### Скарочаная калода

Скарочаная калода налічвае 36 карт. Мінімальная карта — шасцёрка. Джокераў ў скарочанай калодзе няма.

Скарочаная калода падыходзіць для некаторых картачных гульняў, напрыклад, дурня. Распаўсюджаная ў асноўным у краінах былога СССР.

Варыянты стандартнай калоды
---------------------------

Стандартная калода складаецца з 54 карт: 52 асноўныя карты характарызуюцца адной з чатырох масцей (двух колераў) і адной з трынаццаці вартасцей і дзве спецыяльныя карты, так званыя джокеры, якія звычайна адрозніваюцца па малюнку.

* 54 карты (максімальная калода, ад двоек да тузоў у кожнай з чатырох масцяў і два джокеры)
* 52 карты (поўная калода, ад двоек да тузоў),
* 36 карт (скарочаная калода, ад шасцёрак да тузоў),
* 32 карты (малая калода, ад сямёрак да тузоў).
* 24 карты (з дзявятак да тузоў), выкарыстоўваецца для гульні ў тысячу.

Іншыя віды калод
----------------

У розных краінах выкарыстоўваюць розныя калоды. Самыя вядомыя:

* Французская калода (стандартная)
* Італа-іспанская калода
* Нямецкая калода
* Швейцарская калода
* Карты таро

Масці і вартасці
----------------

Назвы масцей:

* ♠ — пікі (віны)
* ♣ — трэфы (жолудзі, жалуды, хрэсці)
* ♥ — чырвы
* ♦ — звонкі (бубны).

Карты піковай і трэфавай масці называюцца чорнымі, а чырвовай і званковай — чырвонымі.

Не ў строгай літаратурнай мове валет яшчэ называюць ніжнікам, даму краляй, фаляй, вышнікам, караля вышнікам (пры назве дамы краляй), туз — панфілем, панцікам.

### У іншых мовах

#### Англійскія назвы карт і масцяў

* Трэфы — clubs
* Звонкі — diamonds
* Чырвы — hearts
* Пікі — spades

Вартасці:

* «В» = «J» — Jack
* «Д» = «Q» — Queen
* «К» = «K» — King
* «Т» = «A» — Ace

Карты малодшай дзясяткі называюцца па ліках (two, three, .. ten), а таксама асаблівымі словамі: двойка — «deuce», «тройка» — «trey». Старая назва валета: knave. У канцы XIX ст. на картах дэ ля Ру іначай пазначаліся вартасці: Kn, Qn, Kc, Ace.

#### Французскія назвы карт і масцяў

* Трэфы — trèfles
* Звонкі — carreaux
* Чырвы — cœurs
* Пікі — piques

Вартасці:

* «В» = «V» — Valet
* «Д» = «D» — Dame
* «К» = «R» — Roi
* «Т» = «A» — As

#### Польскія назвы карт і масцей

* Трэфы — trefl, żołądź
* Звонкі — karo, dzwonek
* Чырвы — czerwień, kier
* Пікі — pik, wino
* «В» = «J» — walet, Jopek
* «Д» = «Q» — dama
* «К» = «K» — król
* «Т» = «A» — As

Будова ігральнай карты
----------------------

**Кашуля** — узор на адваротным баку карты, не дае выпадковым плямам стаць прыкметнымі.

**Індэкс** — малюнак вартасці і масці ў куце карты.

**Фігура** — выява валета, дамы, караля.

Значэнні
--------

### Усе карты

* Лікавыя (10): туз (адзінка, пазначэнне **Т** або **A**), двойка, тройка, чацвёрка, пяцёрка, шасцёрка, сямёрка, васьмёрка, дзявятка, дзясятка (пазначаюцца як **2**, **3**, **4** і г. д.). Карты ад двойкі да дзявяткі называюцца фоскі, дзясятка і туз называюцца брыскі.
* Карцінкі, (*фігуры* або *анёры*, ад фр.: honneur — гонар) (3): валет (абазначэнне **В** або **J** — англ.: Jack), дама (пазначэнне **Д** або **Q** — англ.: Queen), кароль (пазначэнне **К** або **K** — англ.: King).

Прыняты парадак (старшынство, паслядоўнасць) карт: туз (самая малодшая карта), двойка, тройка, …, кароль. У многіх гульнях туз з’яўляецца самай старэйшай картай. Джокер у розных гульнях можа быць альбо самай старэйшай картай, альбо замяніць любую іншую карту па выбары гульца (вольная карта, англ.: wild card). У некаторых гульнях старшынство карт іншае.
Напрыклад, у нямецкай калодзе і італа-іспанскай калодзе няма дам, іх месца займаюць «старэйшыя валеты» або вершнікі. У картачнай гульні малыя тарокі выкарыстоўваецца калода, якая з’яўляецца, па сутнасці, поўным наборам малых арканаў таро, але з еўрапейскім пазначэннем масцей.

### Старэйшыя карты

Старэйшыя карты| № | Мал. | Імя | Апісанне і значэнне |
| --- | --- | --- | --- |
| 1 |  | **Джокер** | На карце намаляваны блазан — каляровы або чорна-белы. |
| 2 |  | **Туз** | На карце намаляваны адзін знак масці і дзве літары «Т» ці «A» |
| 3 |  | **Кароль** | * Чырвовы кароль — намаляваны ў чырвонай мантыі, з мячом і сімвалам каралеўскай улады ў руцэ
* Званковы кароль — намаляваны ў турбане і арабскім адзенні. Трымае ў руках скіпетр з паўмесяцам
* Піковы кароль — намаляваны ў чырвонай мантыі і кітайскай кароне. Трымае ў руках скіпетр.
* Трэфовы кароль — намаляваны ў сіняй мантыі і са скіпетрам у руках.
 |
| 4 |  | **Дама** | Кожная з дам намаляваная ў чырвонай сукенцы і шалі. У руках у іх па кветцы, а на галаву надзетая карона. |
| 5 |  | **Валет** | На кожнага з валетаў надзетыя кашуля і шапка. У руках яны трымаюць алебарды. |

Коды знакаў пры наборы тэкстаў
------------------------------

### Юнікод

Для масцяў выдзелены дыяпазон ад U+2660 да U+2667:

♠ ♣ ♥ ♦ ♤ ♧ ♡ ♢
Для саміх карт ёсць спецыяльны дыяпазон ад U+01F0A0 да U+01F0FF.

### HTML

Выкарыстоўваюцца лічбавыя коды і мнемоніка *&#9824;* (*&spades;*), *&#9827;* (*&clubs;*), *&#9829;* (*&сэрца;*) і *&#9830;* (*&diams;*):

♠ ♣ ♥ ♦

Калоды карт у розных краінах
----------------------------

У многіх краінах (Германія, краіны Усходняй Еўропы, Італія, Іспанія, Японія, Швейцарыя) выкарыстоўваюцца няпоўныя калоды карт з іншымі сімваламі масцей і малюнкаў.

Напрыклад, **нямецкая калода** — варыянт 32-картачнай калоды для звычайных нямецкіх картачных гульняў (напрыклад, скат), у якой выкарыстоўваюцца нестандартныя сімвалы масцей.

Карты ў мастацтве
-----------------

Гульня апісана ў п’есе Купалы «Паўлінка», у апавяданні Максіма Гарэцкага «Зіма». Якуб Колас апісаў гульню і варажбу.

Зіма:

« — Звонкі козыры, — здаў Паўлюк і абцёр з лобу пот.  

— Пад тваю цёмную, — сухім голасам сказаў Валента Івану, зірнуўшы на яго шпаркім цішком, і забарабаніў кіпцямі па стальніцы, каб не так заўважылі, што рукі ў яго тыхаюць.  

На гэты раз да яго прыйшла добрая карта, пасля доўгай незадачы, і яго пачынала трусіць усяго.  

Іван крыва ўсміхаўся, распасцёр у руцэ карты, быццам захінуўшыся ад тых, што стаялі адзаду за ўслонам і пільнавалі гульню з-за яго плеч, і дужа важна глядзеў у карты, цмокаючы ад думы языком.  

Усе нецярпліва чакалі, што за ход ён размяркуе і ці хутка пойдзе, хаця ўсякі сабе ведаў, што Іван маўчыць толькі так, ад узрушэння. Уваччу яму мітусіліся чырвенкі і званенкі, і ён адно думаў, што, мусіць, прайграе. I што ж такое. Чаму быць, таму не мінаваць, толькі дрэнна неяк робіцца.  

— Ну, думай ты, — не трывалася Панасу Петрачонку, — коні паіць пара, — казаў ён, скрабаючы за каўняром. Яму было ўсё роўна: ён сёння ні выйграў, ні прайграў.  

Усе былі ў жупанах, апрача самога Паўлюка, як гаспадара хаты, а гульня ішла скрозь увесь дзень, з рання. Курцы смалілі махорку і цыкалі слінай на сяродак хаты. На кону ляжала капеек пяць медзі.  

— Хадзі перш гэтаю карцінаю, — налягаў тым часам на Івана той, хто не меў сваіх грошай і дзівіўся з-за пляча.  

Іван прайшоў.  

— Языкі ў вас свярбяць, — пабіў Валента і наваліў, — не гуляеш, дык не лезь, — дадаў ён і разгледзеўся, што выйшла.  

— Так, так, так! — закрычалі разам усе падказнікі, — прыцісні, Іванюха, — падпырхнулі яны; адзін нават схапіў яго за руку і паклаў на карты, каб была справа скончана.  

Іван як бы і сам меўся так зрабіць, адылі туга цяміў і здаўся на іхнюю волю; ён усё ўсміхаўся і цмокаў языком па-дзіцячаму. А памагачы яго не драмаў: ізноў схапіў у Івана карціну, высока замахнуўся і з усяе сілы хлэснуў ёю па Валентавай карце.  

— Што? Як гэта? — упёрся вачмі, як бык, Валента.  

— А так гэта! Чым ты пабіў? Табе трэба было краляю прайсці і тузам адказаць, а так ты без козыра, а Іван каралём забраў.  

Валента ўзвярыўся. Як мог ён так памыліцца? Храсценны ніжнік з далікатнаю пагардаю пазіраў міма Валенты з грудка картаў.  

— Чым жа ён пабіў? Разумны вы дужа, — пачаў перакідаць карты Валента.  

— Як чым? Ніжнікам казырным…»

Варожба. Алесь Гарун:

Панна Эмілья ў красэлка сядае,  

Талью картуе, шэсць карт выкладае,  

Сёмая карта кладзецца пад ніз.  

Хітры пасьянс пачынае: «Маркіз».  

— Любіць? не любіць? Любіў? не любіў?..  

Верным астаўся?.. Ці верным не быў? —  

Шэпча паненка. Пасьянс збунтаваўся…  

Дзе ж той чырвоны кароль падзяваўся?

На ростанях. Якуб Колас:
«[…] Тарас Іванавіч, слаба пратэстуючы, выйшаў і зараз жа вярнуўся з дзвюма калодамі карт.
Дзеля большай вольнасці і разгону пастанавілі перайсці ў класны пакой. Тарас Іванавіч прынёс туды вялізную лямпу „молнія", запаліў яшчэ і вісячую лямпу, і ў класе стала светла…
Каля карт аб’ядналася перш невялікая група гасцей. Туды падсеў старшыня. Увесь час ён маўчаў і цяпер пачаў прыглядацца да карт. Аказалася, што гэтымі картамі гуляць ужо нельга: на адной ражок здзёрты, на другой падазроная плямка.»

«Наўперад трохі таргаваліся, рабілі выгляд, што нікому іграць у карты не хацелася, а хто проста казаў, што грошай няма. Канчалі ж тым, што цягнулі карты. У каго аказвалася старшая масць, той і садзіўся банкаваць. Трымаць банк выпала Базылю Трайчанскаму. Павольна сеў ён на самым выгодным месцы за сталом, азірнуў кампанію, кінуўшы направа і налева, палажыў на стол два рублі „банка" і пачаў здаваць, пытаючыся, колькі хто бярэ карт. Потым узяў другую калоду, патасаваў яе на ўсе бакі і ўсімі спосабамі і даў аднаму з партнёраў зняць. Знімаць трэба было асцярожненька, каб, не дай Божа, ніхто не падгледзеў карт. Пасля гэтага Базыль выкладаў дзве карты першага рада. Яны не аплачваліся і замяняліся другімі. Затым банкір патрабаваў ад партнёраў плату. Плацілі, хто колькі назначаў: 15, 20, 10, 40 капеек, у залежнасці ад велічыні банка. Банкір павінен палажыць пяць радоў: чатыры рады па дзве карты, а пяты рад — адну. Хто браў у другім радзе, той меў з банка ўдвойчы болей свае стаўкі, у трэцім — утройчы і г. д. У дзявятым радзе выкладалася толькі адна карта, і калі чыя карта брала ў гэтым радзе, той атрымліваў у дзевяць разоў болей свае стаўкі. Гэтая гульня называлася тэфталем, або дзявятым валам…»

«Яна пайшла ў сваю каморку, выняла з-пад сенніка калоду старых, як і сама яна, карт, прысела на табарэцік каля невялічкага століка, што стаяў пры пасцелі, патасавала сваім манерам і пачала спаважна раскладваць іх на восем кучак па тры карты ў кожнай. Калі такім чынам карты былі разложаны, а ляжалі яны тварам уніз, бабка Параска пераварочвала кучкі ў тым жа парадку, у якім раскладала іх. Кожная тройка карт мела сваё прызначэнне: „для дому", „для лёсу", „для шчасця", „для дружбы" і г. д. Перавярнуўшы адну карту, бабка Параска пільна ўглядалася. У першай кучцы пасярэдзіне аказаўся вінны туз, а з краю — званковая дзявятка, з другога — храстовы ніжнік, гэта значыць — Лабановіч. Бабка незадаволена паківала галавою: такое спалучэнне карт было не ў руку настаўніку, бо яно азначала невясёлыя думкі, згрызоты і цяжкі клопат. Нічога добрага для настаўніка не было і ў другой, і ў трэцяй, і ў наступных кучках карт. То замешваўся нейкі злы і хітры мужчына, то непрыязная жанчына, то сумная дарога. Бабка зусім засмуцілася. Яна змяшала карты, ператасавала як мае быць ды ізноў пачала новую раскладку. Але і на гэты раз нічога добрага для Лабановіча не варажылі карты. А бабка не хацела мірыцца з гэтым. Шмат разоў раскідала яна карты, і толькі тады заспакоілася, калі характар варажбы змяніўся ў лепшы бок.»

Гл. таксама
-----------

* Картачная гульня
* Калекцыйная картачная гульня
* Карты таро

Зноскі
------

1. ↑  карта, карты, контурная карта - Тлумачальны слоўнік беларускай мовы (1977-84, правапіс да 2008 г.) **(нявызн.)**. *verbum.by*. Праверана 23 сакавіка 2024.
2. ↑  trionfi.com (англ.)
3. ↑  *Дмитрий Стахов.* Игра на интерес // «Новое время» № 07 (235), 27 февраля 2012.
4. ↑  *Дмитрий Стахов.* Игра на интерес // «Новое время» № 07 (235), 27 февраля 2012.
5. ↑  Чем же отличаются покрытия карт Bicycle, Bee, Tally Ho и Aviator? // Крутиголов **(нявызн.)** (4 красавіка 2016). Праверана 9 жніўня 2016.(недаступная спасылка)
6. ↑  Playing Cards (range U+01F0A0-U+01F0FF) на unicode.org. (англ.)

Літаратура
----------

* Карты игральные // Энциклопедический словарь Брокгауза и Ефрона: В 86 томах (82 т. и 4 доп.) (руск.). — СПб. 1890—1907.

Спасылкі
--------

* Картачныя гульні ў бібліятэцы картачных гульняў Конюхава Аляксандра
* Картачныя фокусы ў бібліятэцы картачных гульняў Конюхава Аляксандра
* Tarot and Playing Cards Museum Архівавана 28 студзеня 2006.(англ.)
* *Яўген Коўтун.* Рызыка ў Краіне Саветаў. Т. 3. Дзяржаўная картачная манаполія. — М.: Алімп-Бізнэс, 2012. — ISBN 978-5-9693-0220-4